b"\n_START_ARTICLE_\nCut, Alba\n_START_SECTION_\nDescoperiri arheologice\n_START_PARAGRAPH_\nDescoperirile arheologice f\xc4\x83cute \xc3\xaen \xc3\xaemprejurimile satului Cut sugereaz\xc4\x83 faptul c\xc4\x83 zona de podi\xc8\x99 cu pante line \xc8\x99i teren favorabil culturii de vi\xc8\x9b\xc4\x83 de vie \xc8\x99i cereale a oferit condi\xc8\x9bii excelente pentru a\xc8\x99ez\xc4\x83ri omene\xc8\x99ti din cele mai \xc3\xaendep\xc4\x83rtate vremuri. _NEWLINE_\xc3\x8en timpul lucr\xc4\x83rilor de amenajare a drumului ce leag\xc4\x83 \xc8\x99oseaua na\xc8\x9bional\xc4\x83 DN1 de localitate au fost descoperite tuburi de apeduct din ceramic\xc4\x83 ars\xc4\x83, de origine roman\xc4\x83. De asemenea, pe hotarele din preajma satului au fost g\xc4\x83site resturi de c\xc4\x83r\xc4\x83mizi romane \xc8\x99i fragmente de ceramic\xc4\x83 din epoca bronzului.\n_START_SECTION_\nAtestarea documentar\xc4\x83\n_START_PARAGRAPH_\nPrima men\xc8\x9biune documentar\xc4\x83 a Cutului dateaz\xc4\x83 din anul 1291:_NEWLINE_''Alba Iulia, capitlul bisericii fericitului arhanghel Mihail din Transilvania tuturor credincio\xc8\x99ilor lui Cristos, at\xc3\xa2t celor de fa\xc8\x9b\xc4\x83 c\xc3\xa2t \xc8\x99i celor viitori, care va vedea scrisoarea aceasta, m\xc3\xa2ntuire d\xc4\x83ruitorului m\xc3\xa2ntuirii. Prin r\xc3\xa2ndurile de fa\xc8\x9b\xc4\x83 aducem la cuno\xc8\x99tiin\xc8\x9b\xc4\x83 tuturor, c\xc4\x83 Toma fiul r\xc4\x83posatului Petru din Warda (Oarda) \xc3\xaenf\xc4\x83\xc8\x9bi\xc8\x99\xc3\xa2ndu-se el \xc3\xaensu\xc8\x99i \xc3\xaenaintea noastr\xc4\x83 a dat, a predat \xc8\x99i a v\xc3\xa2ndut nestr\xc4\x83mutat un p\xc4\x83m\xc3\xa2nt al s\xc4\x83u de mo\xc8\x99tenire dup\xc4\x83 cum am aflat de la d\xc3\xa2nsul, p\xc4\x83m\xc3\xa2ntul numit Kut (Cut), afl\xc4\x83toriu \xc8\x99i a\xc8\x99ezat \xc3\xaentre satul Ryho (R\xc4\x83h\xc4\x83u) \xc8\x99i Zekes (Cun\xc8\x9ba) \xc3\xaempreun\xc4\x83 cu toate folosin\xc8\x9bele \xc8\x99i cele ce \xc8\x9bin de el, \xc3\xaen cuprinsul acelora\xc8\x99i vechi hotare, semne sau margini \xc3\xaen care l-a primit de la \xc3\xaenainta\xc8\x99ii s\xc4\x83i \xc8\x99i l-a st\xc4\x83p\xc3\xa2nit, comitelui Daniel fiul lui Chel de Kelnik (C\xc3\xa2lnic) \xc8\x99i prin el mo\xc8\x99tenitorilor s\xc4\x83i \xc8\x99i urma\xc8\x99ilor acestor mo\xc8\x99tenitori, pentru dou\xc4\x83zeci de m\xc4\x83rci primite \xc8\x99i c\xc4\x83p\xc4\x83tate \xc3\xaen \xc3\xaentregime de la numitul comite Daniel, dup\xc4\x83 cum a spus pomenitul Toma ca s\xc4\x83-l aib\xc4\x83 \xc8\x99i s\xc4\x83-l st\xc4\x83p\xc3\xa2neasc\xc4\x83 pe veci.''_NEWLINE_\xc3\x8en martie 1760, episcopul rom\xc3\xa2nilor uni\xc8\x9bi, Petru Pavel Aron se va deplasa la conacul domeniului Cut \xc3\xaempreun\xc4\x83 cu echipa de traduc\xc4\x83tori ai Bibliei Vulgata, \xc8\x99i vor \xc3\xaencheia traducerea Genezei. Acela\xc8\x99i episcop a construit \xc3\xaen anul 1767 credincio\xc8\x99ilor din Cut o biseric\xc4\x83 de zid cu hramul Bunavestire._NEWLINE_La Marea Adunare de la Alba Iulia din 1 decembrie 1918 au participat 80 de b\xc4\x83rba\xc8\x9bi cuteni. \xc3\x8en 1919, cutenii au participat la festivit\xc4\x83\xc8\x9bile prilejuite de primirea generalului Bertheloth la Sibiu._NEWLINE_Exodul spre ora\xc8\x99 \xc3\xaencepe cu anii '50, culmin\xc3\xa2nd \xc3\xaen 1962, c\xc3\xa2nd se \xc3\xaencheie cooperativizarea for\xc8\x9bat\xc4\x83 a agriculturii. \xc3\x8en anii '90 \xc3\xaen sat nu exista nici o gospod\xc4\x83rie f\xc4\x83r\xc4\x83 unul, doi sau mai mul\xc8\x9bi angaja\xc8\x9bi la \xc3\xaentreprinderile din Sebe\xc8\x99, Alba Iulia sau Cugir.\n_START_SECTION_\nPopula\xc8\x9bie\n_START_PARAGRAPH_\n1721: 400 locuitori (majoritatea familii de jeleri)_NEWLINE_1750: 955 locuitori, 3 preo\xc8\x9bi_NEWLINE_1760-1762: 762 locuitori, 2 preo\xc8\x9bi_NEWLINE_1890: 1.686 locuitori, to\xc8\x9bi rom\xc3\xa2ni_NEWLINE_1909: 1.843 locuitori (la care se adaug\xc4\x83 num\xc4\x83rul de 71 de cuteni pleca\xc8\x9bi \xc3\xaen America)_NEWLINE_1910: 1.890 loc._NEWLINE_1920: 1.690 loc._NEWLINE_1956: 1.922 loc._NEWLINE_1978: 1.744 loc.\n_START_SECTION_\nDate geologice\n_START_PARAGRAPH_\nPe teritoriul acestei localit\xc4\x83\xc8\x9bi se g\xc4\x83sesc izvoare s\xc4\x83rate.\n_START_SECTION_\nObiectiv memorial\n_START_PARAGRAPH_\nMonumentul Eroilor Rom\xc3\xa2ni din Primul R\xc4\x83zboi Mondial. Monumentul, cu o \xc3\xaen\xc4\x83l\xc8\x9bime total\xc4\x83 de 3,3 m, este amplasat \xc3\xaen centrul localit\xc4\x83\xc8\x9bii, fiind ridicat \xc3\xaen memoria eroilor rom\xc3\xa2ni c\xc4\x83zu\xc8\x9bi \xc3\xaen Primul R\xc4\x83zboi Mondial. Acesta este realizat din beton \xc8\x99i este \xc3\xaemprejmuit cu st\xc3\xa2lpi de lemn, uni\xc8\x9bi prin bare de fier. Pe placa de marmur\xc4\x83, de pe fa\xc8\x9bada monumentului, este un \xc3\xaenscris comemorativ: \xe2\x80\x9ePIOAS\xc4\x82 AMINTIRE EROILOR DIN CUT C\xc4\x82ZU\xc8\x9aI \xc3\x8eN LUPTA PENTRU AP\xc4\x82RAREA PATRIEI\xe2\x80\x9c."